title: A Bizottság (EU) 2021/519 végrehajtási rendelete (2021. március 24.) az (EU) 2015/1375 végrehajtási rendeletnek az egypatás állatok Trichinella-vizsgálata és az Egyesült Királyság részére a házi sertések Trichinella-vizsgálatának esetére biztosított eltérés tekintetében történő módosításáról (EGT-vonatkozású szöveg)

text:
                  2021.3.25.

                  HU

                  Az Európai Unió Hivatalos Lapja

                  L 104/36

         A BIZOTTSÁG (EU) 2021/519 VÉGREHAJTÁSI RENDELETE
         (2021. március 24.)
         az (EU) 2015/1375 végrehajtási rendeletnek az egypatás állatok Trichinella-vizsgálata és az Egyesült Királyság részére a házi sertések Trichinella-vizsgálatának esetére biztosított eltérés tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (1) (a hatósági ellenőrzésekről szóló rendelet) és különösen annak 18. cikke (8) bekezdése első albekezdésének a) pontjára,
         mivel:

                     (1)

                     Az (EU) 2017/625 rendelet megállapítja az emberi fogyasztásra szánt állati eredetű termékek előállításával kapcsolatos hatósági ellenőrzések elvégzésére és az illetékes hatóságok által meghozandó intézkedésekre vonatkozó szabályokat.

                     (2)

                     A Trichinella egy parazita, amely jelen lehet az arra fogékony fajok, például sertések és lovak húsában, és fertőzött hús fogyasztása esetén élelmiszer eredetű megbetegedést okoz az embereknél. Az (EU) 2015/1375 bizottsági végrehajtási rendelet (2) különös szabályokat állapít meg a húsban előforduló Trichinella hatósági vizsgálatára vonatkozóan, beleértve a házi sertés húsának az Unióba történő beléptetésekor végzett Trichinella-vizsgálattól való eltérés feltételeit is.

                     (3)

                     2013. június 6-án az Európai Élelmiszerbiztonsági Hatóság tudományos szakvéleményt fogadott el azokról az emberi egészséget érintő veszélyekről, amelyekre a hús (egypatás állatok) vizsgálata kiterjed (3). Ez a vélemény a Trichinella ellenőrzésének kiemelt prioritásként való kezelését ajánlja valamennyi egypatás állat (nem csak a lovak, hanem a szamarak és a lóöszvérek) esetében. Az (EU) 2019/627 bizottsági végrehajtási rendelet (4) ezért valamennyi egypatás állat hasított testén végzendő kötelező Trichinella-vizsgálatot ír elő. Az (EU) 2015/1375 végrehajtási rendelet előírja a lovak és más fogékony fajok kötelező vizsgálatát. A félreértések elkerülése és a következetesség érdekében a lovak helyett az (EU) 2015/1375 végrehajtási rendeletnek is az egypatás állatokra kell hivatkoznia.

                     (4)

                     A 206/2010/EU bizottsági rendelet (5) engedélyezi a házisertés-húsnak az Egyesült Királyságból az Unióba történő beléptetését. Az említett rendelet értelmében az Egyesült Királyság az (EU) 2015/1375 végrehajtási rendelet 3. cikkének (2) bekezdésével összhangban eltérést alkalmazhat a nem elválasztott, öt hetesnél fiatalabb házi sertés hasított testén és húsán végzett Trichinella-vizsgálattól.

                     (5)

                     Az (EU) 2020/692 felhatalmazáson alapuló bizottsági rendelet (6)2021. április 21-ével hatályon kívül helyezi a 206/2010/EU rendeletet. E hatályon kívül helyezésre tekintettel az (EU) 2020/1478 bizottsági végrehajtási rendelet (7)2021. április 21-i hatállyal kiegészíti az (EU) 2015/1375 végrehajtási rendeletet a VII. melléklettel, amely felsorolja az (EU) 2015/1375 végrehajtási rendelet 13. cikkének (2) bekezdésében említett, a Trichinella-vizsgálattól való eltérést alkalmazó harmadik országokat.

                     (6)

                     2021. január 12-én az Egyesült Királyság az (EU) 2015/1375 végrehajtási rendelet 3. cikke (3) bekezdésének b) pontjával összhangban tájékoztatást adott arról, hogy a levágott házisertés-állományon végzett folyamatos vizsgálatokból származó múltbeli adatok alapján legalább 95 %-os a bizonyossága annak, hogy a Trichinella előfordulási gyakorisága ebben a populációban nem haladja meg az egymillióból egy esetet. Ezen túlmenően az Egyesült Királyság arról tájékoztatta a Bizottságot, hogy szándékában áll alkalmazni a házi sertés hasított testén és húsán végzett Trichinella-vizsgálattól való eltérést, amennyiben az állatok az említett végrehajtási rendelet IV. mellékletével összhangban hivatalosan ellenőrzött állatszállási feltételeket alkalmazónak elismert gazdaságból származnak.

                     (7)

                     Ezért az Egyesült Királyságot fel kell venni az (EU) 2015/1375 végrehajtási rendelet VII. mellékletébe, az uniós jognak Észak-Írország tekintetében az Egyesült Királyságra és az Egyesült Királyságban – a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás Írországról/Észak-Írországról szóló jegyzőkönyvének a szóban forgó jegyzőkönyv 2. mellékletével összefüggésben értelmezett 5. cikke (4) bekezdésével összhangban – történő alkalmazásának sérelme nélkül.

                     (8)

                     Az (EU) 2015/1375 végrehajtási rendelet VII. mellékletét módosítani kell annak érdekében, hogy tükrözze az említett végrehajtási rendelet 3. cikkének (2) és (3) bekezdésében előírt eltérések Egyesült Királyság általi alkalmazását.

                     (9)

                     Az (EU) 2015/1375 végrehajtási rendeletet ezért ennek megfelelően módosítani kell.

                     (10)

                     Mivel a 206/2010/EU rendelet 2021. április 21-ével hatályát veszti, és az (EU) 2020/1478 végrehajtási rendelet az említett időponttól kezdődő hatállyal kiegészíti az (EU) 2015/1375 végrehajtási rendeletet a VII. melléklettel, az Egyesült Királyságnak az említett mellékletbe való felvételét ugyanettől az időponttól kell alkalmazni.

                     (11)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2015/1375 végrehajtási rendelet a következőképpen módosul:

                        1.

                        A 2. cikk a következőképpen módosul:

                                    a)

                                    a (2) bekezdés első albekezdésének helyébe a következő szöveg lép:
                                    „Az egypatás állatok, vaddisznó és más, a Trichinella-fertőzésre fogékony tenyésztett és vadon élő állatfajok testéből a vágóhidakon vagy a vadfeldolgozó létesítményekben a post mortem vizsgálat részeként rendszeresen mintát kell venni.”;

                                    b)

                                    a (3) bekezdés helyébe a következő szöveg lép:

                                       „(3)   A Trichinella-vizsgálat eredményétől függően, valamint amennyiben az élelmiszer-vállalkozó biztosítja a teljes nyomonkövethetőséget, a házi sertések és az egypatás állatok hasított testei legfeljebb hat részre darabolhatók egy vágóhídon vagy a vágóhíddal azonos helyszínen található darabolóüzemben.”

                        2.

                        A III. mellékletben a bevezető mondat, valamint az a) és b) pont helyébe a következő szöveg lép:
                        „Az egypatás állatok húsát, a vadhúst és más olyan húst, amely Trichinella-parazitákat tartalmazhat, az I. melléklet I. vagy II. fejezetében meghatározott emésztéses módszer szerint kell megvizsgálni, az alábbi változtatásokkal:

                                    a)

                                    legalább 10 g súlyú mintát vesznek az egypatás állatok nyelv- vagy rágóizmából és a vaddisznó mellső lábából, nyelvéből vagy rekeszizmából;

                                    b)

                                    az egypatás állatok esetében, amennyiben ezek az izmok hiányoznak, nagyobb méretű mintát kell venni a rekeszoszlopból az inas részbe átmenő részből. Az izomnak kötőszövettől és zsírtól mentesnek kell lennie;”.

                        3.

                        A IV. melléklet II. fejezetének b) pontja helyébe a következő szöveg lép:

                                    „b)

                                    A házi sertések, vaddisznó, egypatás állatok, vad és minden egyéb, fogékony állat Trichinellára irányuló vizsgálatainak számát és a vizsgálatok eredményeit a 2003/99/EK irányelv IV. mellékletének megfelelően kell benyújtani. A házi sertésekre vonatkozó adatoknak tartalmazniuk kell legalább a következő információkat:

                                                i.

                                                ellenőrzött állatszállási feltételek mellett nevelt állatok vizsgálata;

                                                ii.

                                                tenyészkocák- és kanok, valamint hízósertések vizsgálata.”

                        4.

                        A VII. melléklet helyébe a következő szöveg lép:
                        „

                              VII. MELLÉKLET
                              A 13. cikk (2) bekezdésében meghatározott eltéréseket alkalmazó harmadik országok vagy azok régiói

                                          Ország ISO-kódja

                                          Harmadik ország vagy annak régiói

                                          Megjegyzések

                                          GB

                                          Egyesült Királyság  (*1)

                                          A 3. cikk (2) és (3) bekezdése szerinti eltérések alkalmazhatósága

                        ”

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Az 1. cikk (4) bekezdését 2021. április 21-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 24-én.

                  a Bizottság részéről

                  az elnök

               Ursula VON DER LEYEN

            (1)  HL L 95., 2017.4.7., 1. o.

            (2)  A Bizottság (EU) 2015/1375 végrehajtási rendelete (2015. augusztus 10.) a húsban előforduló Trichinella hatósági vizsgálatára vonatkozó különös szabályok megállapításáról (HL L 212., 2015.8.11., 7. o.).

            (3)  EFSA Journal 2013;11(6):3263.

            (4)  A Bizottság (EU) 2019/627 végrehajtási rendelete (2019. március 15.) az emberi fogyasztásra szánt állati eredetű termékeken az (EU) 2017/625 európai parlamenti és tanácsi rendelettel összhangban végzendő hatósági ellenőrzésekre vonatkozó egységes gyakorlati rendelkezések megállapításáról és a 2074/2005/EK bizottsági rendeletnek a hatósági ellenőrzések tekintetében történő módosításáról (HL L 131., 2019.5.17., 51. o.).

            (5)  A Bizottság 206/2010/EU rendelete (2010. március 12.) az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állategészségügyi bizonyítványra vonatkozó követelmények megállapításáról (HL L 73., 2010.3.20., 1. o.).

            (6)  A Bizottság (EU) 2020/692 felhatalmazáson alapuló rendelete (2020. január 30.) az (EU) 2016/429 európai parlamenti és tanácsi rendeletnek az egyes állatok, szaporítóanyagok és állati eredetű termékek szállítmányainak az Unióba való beléptetésére, valamint a beléptetést követő mozgatására és kezelésére vonatkozó szabályok tekintetében történő kiegészítéséről (HL L 174., 2020.6.3., 379. o.).

            (7)  A Bizottság (EU) 2020/1478 végrehajtási rendelete (2020. október 14.) az (EU) 2015/1375 végrehajtási rendeletnek a Trichinella vizsgálatával kapcsolatos mintavétel, kimutatási referencia-módszer és behozatali feltételek tekintetében történő módosításáról (HL L 338., 2020.10.15., 7. o.).

            (*1)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e melléklet alkalmazásában az Egyesült Királyságra való hivatkozásokat úgy kell értelmezni, hogy azok nem foglalják magukban Észak-Írországot.


title: A Bizottság (EU) 2021/521 végrehajtási rendelete (2021. március 24.) az egyes termékek kivitele esetében exportengedély bemutatását előíró mechanizmusra vonatkozó egyedi rendelkezések meghatározásáról

text:
                  2021.3.25.

                  HU

                  Az Európai Unió Hivatalos Lapja

                  L 104/52

         A BIZOTTSÁG (EU) 2021/521 VÉGREHAJTÁSI RENDELETE
         (2021. március 24.)
         az egyes termékek kivitele esetében exportengedély bemutatását előíró mechanizmusra vonatkozó egyedi rendelkezések meghatározásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kivitelre vonatkozó közös szabályokról szóló, 2015. március 11-i (EU) 2015/479 európai parlamenti és tanácsi rendeletre (1) és különösen annak 5. cikkére,
         mivel:

                     (1)

                     A Bizottság 2021. január 30-án elfogadta az (EU) 2021/111 végrehajtási rendeletet (2), amely az (EU) 2015/479 rendelet 5. cikke értelmében exportengedély bemutatásához köti a Covid19-oltóanyagok, valamint az e vakcinák gyártásához használt hatóanyagok, köztük a törzssejtállomány és szaporító sejtbankok kivitelét. Az említett intézkedések hatálybalépésének időpontját követő hat hét elteltével a Bizottság elfogadta az (EU) 2021/442 végrehajtási rendeletet (3), amely az (EU) 2015/479 rendelet 6. cikkének megfelelően 2021. június 30-ig exportengedélyhez köti ugyanezen termékek kivitelét.

                     (2)

                     A Covid19-vakcinák globális ellátási hiánya továbbra is fennáll, sőt a gyártási késedelmek miatt még súlyosabbá vált.

                     (3)

                     Az (EU) 2021/442 végrehajtási rendelettel összhangban a tagállamoknak el kell utasítaniuk az exportengedélyek kiadását, amennyiben az érintett kivitel – annak mennyiségét vagy egyéb releváns körülményeit, így az engedély iránti kérelem időpontjában az Unióba szállított vakcina mennyiségét figyelembe véve – veszélyezteti az Unió és a vakcinagyártók közötti előzetes beszerzési megállapodások végrehajtását.

                     (4)

                     Az Unióban változatlanul fennállnak a Covid19-vakcinák gyártásával kapcsolatos átláthatósági problémák és tartós korlátozó tényezők, valamint szállítási késedelmek, ami veszélyeztetheti az (EU) 2021/442 végrehajtási rendelet hatálya alá tartozó áruk ellátásbiztonságát az Unióban. Következésképpen az exportengedély megadására vagy elutasítására vonatkozó döntés során kiegészítő elemeket is figyelembe kell venni.

                     (5)

                     Az (EU) 2021/111 végrehajtási rendelettel bevezetett és az (EU) 2021/442 végrehajtási rendelettel meghosszabbított exportengedélyezési mechanizmus keretében a Bizottság által gyűjtött információk, valamint a vámügyi adatok arra utalnak, hogy az engedélyezési mechanizmus hatálya alá tartozó kivitelekre olyan országokon keresztül kerülhet sor, amelyek eddig mentességet kaptak az exportengedélyezési kötelezettség alól, így pedig nem biztosított a szükséges mértékű átláthatóság. Ezeket a mentességeket ezért átmenetileg fel kell függeszteni.

                     (6)

                     A mentességet fenn kell tartani az (EU) 2021/442 végrehajtási rendelet 1. cikke (9) bekezdésének a) pontjában említett egyes országok és területek vonatkozásában, nevezetesen azok esetében, amelyek különösen függenek azon tagállamok európai kontinensen kialakult ellátási láncaitól, amelyekhez tartoznak, vagy a velük szomszédos tagállamok ellátási láncaitól.

                     (7)

                     Az (5) preambulumbekezdésben említett információk alapján nyilvánvaló az is, hogy uniós gyártók az exportengedélyezési mechanizmus hatálya alá tartozó nagy mennyiségű árut exportáltak olyan országokba, amelyek jelentős saját termelési kapacitással rendelkeznek, miközben ezek az országok – akár jogszabály alapján, akár a területükön letelepedett vakcinagyártókkal kötött szerződéses vagy egyéb megállapodások révén – korlátozzák az Unióba irányuló saját exportjukat. Ez a kiegyensúlyozatlan helyzet ellátási hiányhoz vezet az Unióban.

                     (8)

                     Ezek az információk utalnak továbbá arra, hogy uniós gyártók az exportengedélyezési mechanizmus hatálya alá tartozó nagy mennyiségű árut exportáltak egyes – termelési kapacitással nem rendelkező – országokba, amelyekre viszont az Unióval összehasonlítva nagyobb átoltottság és aktuálisan kedvezőbb járványügyi helyzet jellemző. Az említett országokba irányuló kivitel így veszélyeztetheti az ellátásbiztonságot az Unióban.

                     (9)

                     A tagállamoknak ezért indokolt elutasítaniuk az exportengedélyt.

                     (10)

                     A Bizottságnak ugyanezeket a kiegészítő elemeket kell figyelembe vennie akkor, amikor a tagállam illetékes hatósága által az (EU) 2021/442 végrehajtási rendelet 2. cikkének (4) bekezdése szerint bejelentett határozattervezetet értékeli.

                     (11)

                     A helyzet sürgősségére tekintettel az ebben a rendeletben előírt intézkedéseket az (EU) 2015/479 rendelet 3. cikkének (3) bekezdésével összhangban kell meghozni.

                     (12)

                     E rendeletnek azonnal hatályba kell lépnie. Az (EU) 2015/479 rendelet 5. cikkének (5) bekezdésével összhangban az e rendeletben előírt intézkedések hat hétig alkalmazandók,

               ELFOGADTA EZT A RENDELETET:

            1. cikk
            Az (EU) 2021/442 végrehajtási rendelet 1. cikke (9) bekezdése a) pontjának alkalmazását fel kell függeszteni.
            A felfüggesztés azonban a következő országokra és területekre nem alkalmazandó:

                        —

                        Andorra,

                        —

                        Feröer szigetek,

                        —

                        San Marino,

                        —

                        Vatikánváros,

                        —

                        az Európai Unió működéséről szóló szerződés II. mellékletében felsorolt tengerentúli országok és területek,

                        —

                        Büsingen,

                        —

                        Helgoland,

                        —

                        Livigno,

                        —

                        Ceuta és Melilla.

            2. cikk

               (1)   A tagállam illetékes hatóságának meg kell adnia az (EU) 2021/442 végrehajtási rendeletnek megfelelően kért exportengedélyt, amennyiben:

                           a)

                           az exportengedély megfelel az (EU) 2021/442 végrehajtási rendelet 1. cikkének (7) bekezdésében előírt feltételeknek;

                           b)

                           az engedély más módon nem veszélyezteti az (EU) 2021/442 végrehajtási rendelet hatálya alá tartozó áruk Unión belüli ellátásbiztonságát.

               (2)   Annak megállapítása érdekében, hogy az (1) bekezdés b) pontjában foglalt feltétel teljesül-e, a tagállam illetékes hatósága értékeli a következő tényezőket:

                           a)

                           a rendeltetési ország jogszabály útján vagy más módon – többek között az áruk gyártóival kötött szerződéses megállapodások révén – korlátozza-e az (EU) 2021/442 végrehajtási rendelet hatálya alá tartozó áruknak vagy azok nyersanyagainak az Unióba irányuló saját kivitelét;

                           b)

                           azt, hogy milyen körülmények állnak fenn az export rendeltetési országában többek között a járványügyi helyzet, az átoltottság és az (EU) 2021/442 végrehajtási rendelet hatálya alá tartozó áruk aktuális rendelkezésre állása terén.

               (3)   A tagállam illetékes hatósága által az (EU) 2021/442 végrehajtási rendelet 2. cikkének (4) bekezdése szerint bejelentett határozattervezet értékelése során a Bizottság azt is megvizsgálja, hogy a (2) bekezdésben felsorolt tényezőket figyelembe véve teljesül-e az e cikk (1) bekezdésének b) pontjában foglalt feltétel.

            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet a hatálybalépését követő hat hétig alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 24-én.

                  a Bizottság részéről

                  az elnök

               Ursula VON DER LEYEN

            (1)  HL L 83., 2015.3.27., 34. o.

            (2)  A Bizottság (EU) 2021/111 végrehajtási rendelete (2021. január 29.) egyes termékek kivitelének exportengedély bemutatásához kötéséről (HL L 31. I, 2021.1.30., 1. o.)

            (3)  A Bizottság (EU) 2021/442 végrehajtási rendelete (2021. március 11.) egyes termékek kivitelének exportengedély bemutatásához kötéséről (HL L 85., 2021.3.12., 190. o.)


title: A Bizottság (EU) 2021/530 végrehajtási rendelete (2021. március 22.) egyes áruk Kombinált Nómenklatúra szerinti besorolásáról

text:
                  2021.3.26.

                  HU

                  Az Európai Unió Hivatalos Lapja

                  L 106/49

         A BIZOTTSÁG (EU) 2021/530 VÉGREHAJTÁSI RENDELETE
         (2021. március 22.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 22-én.

                  a Bizottság részéről

               Gerassimos THOMAS

                  főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás
                        (KN-kód)

                        Indoklás

                        (1)

                        (2)

                        (3)

                        Hordozható, kézi elektromechanikus készülék egyéni bőrápolásra. A készülék ovális alakú, és kb. 75 × 80 × 30 mm méretű. Vízálló burkolattal és beépített elektromotorral rendelkezik, amely rezgéseket (ún. „szonikus pulzálást”) kelt.
                        A készülék külső felülete szilikonból készült, mindkét oldalán hipoallergén szilikon kefékkel. A készülék felülete három zónára oszlik, mindegyik különböző vastagságú kefékkel. A készülék elülső oldalán van egy be-/kikapcsoló gomb és egy gomb a pulzálás intenzitásának növelésére/csökkentésére.
                        A készüléket arra tervezték, hogy egy arctisztító szerrel és a pulzáló kefékkel tisztítsa az arcbőrt. A bőr tisztításakor a pulzálás következtében járulékos hatásként arcmasszázs is jelentkezik.
                        A készüléket általában háztartási célokra, utazás közben stb. használják.

                        8509 80 00

                        A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 3. pontja, a 90. árucsoporthoz tartozó Megjegyzések 3. pontja, a 85. árucsoporthoz tartozó Megjegyzések 4.b) pontja, valamint a 8509  és a 8509 80 00  KN-kód szövege határozza meg.
                        A készülék háztartási arctisztító funkciót (lásd még a Harmonizált Rendszer (HRM) 8509  vámtarifaszámhoz tartozó magyarázatának első bekezdését) és masszázs funkciót is ellát, de ez utóbbi csak kiegészítő jellegű. A XVI. áruosztályhoz tartozó Megjegyzések 3. pontja értelmében a két vagy több egymást kiegészítő tevékenység ellátására tervezett gépeket a fő művelet (célművelet) alapján kell besorolni. Ezért a 9019  vámtarifaszám alá, masszírozó készülékként történő besorolás kizárt.
                        Következésképpen a készüléket a 8509 80 00  KN-kód alá kell besorolni, beépített elektromotorral ellátott elektromechanikus háztartási készülékként.


title: A Bizottság (EU) 2021/531 végrehajtási rendelete (2021. március 22.) egyes áruk Kombinált Nómenklatúra szerinti besorolásáról

text:
                  2021.3.26.

                  HU

                  Az Európai Unió Hivatalos Lapja

                  L 106/52

         A BIZOTTSÁG (EU) 2021/531 VÉGREHAJTÁSI RENDELETE
         (2021. március 22.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 22-én.

                  a Bizottság részéről

               Gerassimos THOMAS

                  főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás
                        (KN-kód)

                        Indokolás

                        (1)

                        (2)

                        (3)

                        Fényképezőgéplencse-foglalat fémből és műanyagból, kb. 92 × 86 × 35,1 mm méretű, bajonett csatlakozással.
                        Az árucikket úgy tervezték, hogy a digitális videokamera-felvevő előlapjára rögzíthető legyen, a videokamera-felvevő és az objektívlencse közé helyezve.
                        Tervezése lehetővé teszi az objektívlencsék eltérő csatlakozómenet-méretű digitális videokamera-felvevőkkel való használatát, az íriszbeállító mozgatásával mechanikus íriszvezérlés biztosítását.

                        9002 11 00

                        A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 1. m) pontja, a 90. árucsoporthoz tartozó Megjegyzések 2. b) pontja, valamint a 9002  és a 9002 11 00  KN-kód szövege határozza meg.
                        A 8529  vtsz. alá, kizárólag vagy elsősorban a 8525 –8528  vtsz. alá tartozó készülékek alkatrészeként történő besorolás kizárt, mivel az árucikk nem nélkülözhetetlen a digitális kamerafelvevő működéséhez.
                        Mivel az árucikk lehetővé teszi az objektívlencsék eltérő csatlakozómenet-méretű digitális videokamera-felvevőkkel való használatát, szélesíti az objektívlencsék alkalmazási területét. Ezért az árucikket olyan tartozéknak kell tekinteni, amely azonosíthatóan kizárólag vagy elsősorban a 9002 vtsz. alá tartozó objektívlencsékkel való használatra alkalmas (lásd a Bíróság C-152/10. sz. Unomedical ügyben 2011. június 16-án hozott ítéletét, ECLI:EU: A C:2011:402. 29., 30. és 34. pont). Következésképpen a 8479  vtsz. alá, a 84. árucsoportban máshol nem említett egyedi feladatokra való gépként történő besorolás kizárt, mivel az árucikket a nómenklatúra egy másik árucsoportjában szereplő vámtarifaszám pontosabban határozza meg (lásd még a HR Magyarázat 8479  vtsz.-hoz tartozó magyarázata második bekezdésének b) pontját).
                        Ezért az árucikket a 9002 11 00  KN-kód alá kell besorolni a 9002  vtsz. alá tartozó objektívlencsék tartozékaként.


title: A Bizottság (EU) 2021/532 végrehajtási rendelete (2021. március 22.) egyes áruk Kombinált Nómenklatúra szerinti besorolásáról

text:
                  2021.3.26.

                  HU

                  Az Európai Unió Hivatalos Lapja

                  L 106/55

         A BIZOTTSÁG (EU) 2021/532 VÉGREHAJTÁSI RENDELETE
         (2021. március 22.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 22-én.

                  a Bizottság részéről

               Gerassimos THOMAS

                  főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás
                        (KN-kód)

                        Indoklás

                        (1)

                        (2)

                        (3)

                        Egyetlen kb. 33 × 23 × 8 cm méretű házban vám elé állított készülék (ún. „kameravezérlő készülék” vagy „minden az egyben felvevő”), amely a következő összetevőkből áll:

                                    —

                                    passzív és aktív elemek,

                                    —

                                    egy processzor,

                                    —

                                    egy grafikus kártya,

                                    —

                                    egy belső memória (merevlemezes meghajtó).

                              A készülékben nincs TV-tuner.
                        A készülék a következő interfészekkel felszerelt: RJ45, USB, VGA, SPF és HDMI, valamint integrált, nyolc kimenetes, PoE-képes („Etherneten keresztüli tápellátás” -„Power over Ethernet”) kapcsoló.
                        „Szabványos automatikus adatfeldolgozó gép” operációs rendszerrel felszerelt. Előre konfigurált és előzetesen speciális „kamerakezelő szoftvert” töltöttek rá, továbbá nyolc csatornához való licenciát tartalmaz.
                        A készüléket arra tervezték, hogy távközlési interfészen (és internetprotokollon (IP)) keresztül akár nyolc megfigyelő kamerából (IP kamerából) származó hang- és képadatokat fogadjon. Az adatok rögzíthetők a belső merevlemezen, egy külső tárolón (az USB-interfészen keresztül), vagy a készülék az adatokat a távközlési hálózatokon keresztül egy másik IP-címre küldheti (például szerverre, kapcsolóra, mobiltelefonra vagy automatikus adatfeldolgozó gépre).
                        A készülék monitorhoz vagy kijelzőhöz, valamint billentyűzetvezérlőhöz csatlakoztatható. Biztonsági és felügyeleti rendszerekben való használatra állítják vám elé.

                        8521 90 00

                        A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 3. pontja, a 84. árucsoporthoz tartozó Megjegyzések 5. E) pontja, valamint a 8521  és a 8521 90 00  KN-kód szövege határozza meg.
                        Objektív jellemzői miatt a készüléket akár nyolc kamerával való együttműködésre szánták videomegfigyelés céljából. Az olyan gép, amely ilyen célból kamerákból származó jeleket rögzít, és azokat képes egy másik IP-címre elküldeni, vagy monitoron, illetve kijelzőn megjeleníteni, a 84. árucsoporthoz tartozó Megjegyzések 5. E) pontja értelmében adatfeldolgozáson kívüli speciális feladatot lát el. (Lásd még az Európai Unió Bíróságának 2005. március 17-i ítéletét, Ikegami Electronics, C-467/03, ECLI:EU:C:2005:182). Következésképpen a 8471  vtsz. alá automatikus adatfeldolgozó gépként történő besorolás kizárt.
                        A készüléket a XVI. áruosztályhoz tartozó Megjegyzések 3. pontja értelmében két vagy több egymást kiegészítő feladat elvégzésére tervezték, nevezetesen a 8517  vtsz. alá tartozó adattovábbításra és -vételre, valamint a 8521  vtsz. alá tartozó videofelvételre és -lejátszásra.
                        Objektív jellemzői alapján a készülék fő funkciója videofelvétel készítése egy biztonsági felügyeleti rendszeren belül. Az adatok továbbítása és vétele csupán kiegészítő funkció, amelynek célja azon rendszer működésének javítása, amelybe a készüléket beépítették. A 8517 vtsz. alá történő besorolás ezért kizárt. (Lásd még az Európai Unió Bíróságának 2016. február 25-i ítéletét, G. E. Security, C-143/15, ECLI:EU:C:2016:115, 55–57. pont).
                        A készüléket ezért a 8521 90 00  KN-kód alá kell besorolni más videofelvevő vagy -lejátszó készülékként, videotunerrel egybeépítve is.


title: A Tanács (EU) 2021/538 végrehajtási rendelete (2021. március 26.) a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról

text:
                  2021.3.29.

                  HU

                  Az Európai Unió Hivatalos Lapja

                  L 108/8

         A TANÁCS (EU) 2021/538 VÉGREHAJTÁSI RENDELETE
         (2021. március 26.)
         a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a líbiai helyzetre tekintettel korlátozó intézkedések meghozataláról és a 204/2011/EU rendelet hatályon kívül helyezéséről szóló, 2016. január 18-i (EU) 2016/44 tanácsi rendeletre (1) és különösen annak 21. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. január 18-án elfogadta az (EU) 2016/44 rendeletet.

                     (2)

                     A Tanács által elvégzett felülvizsgálat alapján egy személy esetében törölni kell a bejegyzést.

                     (3)

                     Az (EU) 2016/44 rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2016/44 rendelet III. melléklete e rendelet mellékletének megfelelően módosul.

            2. cikk
            Ez a rendelet 2021. április 3-án lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 26-án.

                  a Tanács részéről

                  az elnök

               A. P. ZACARIAS

            (1)  HL L 12., 2016.1.19., 1. o.

            MELLÉKLET
            Az (EU) 2016/44 rendelet III. mellékletének (A 6. cikk (2) bekezdésében említett természetes és jogi személyek, szervezetek és szervek jegyzéke) A. részében (Személyek) törölni kell a 18. bejegyzést (GHWELL, Khalifa vonatkozásában).


title: A Bizottság (EU) 2021/540 végrehajtási rendelete (2021. március 26.) a 809/2014/EU végrehajtási rendeletnek egyes értesítési kötelezettségek, az állattartáshoz kapcsolódó támogatási intézkedések keretében benyújtott állatállomány-alapú támogatási kérelmekre és kifizetési kérelmekre vonatkozó helyszíni ellenőrzések, valamint az egységes kérelem, a támogatási kérelmek és a kifizetési kérelmek benyújtása tekintetében történő módosításáról

text:
                  2021.3.29.

                  HU

                  Az Európai Unió Hivatalos Lapja

                  L 108/15

         A BIZOTTSÁG (EU) 2021/540 VÉGREHAJTÁSI RENDELETE
         (2021. március 26.)
         a 809/2014/EU végrehajtási rendeletnek egyes értesítési kötelezettségek, az állattartáshoz kapcsolódó támogatási intézkedések keretében benyújtott állatállomány-alapú támogatási kérelmekre és kifizetési kérelmekre vonatkozó helyszíni ellenőrzések, valamint az egységes kérelem, a támogatási kérelmek és a kifizetési kérelmek benyújtása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 62. cikke (2) bekezdése első albekezdésének a) és b) pontjára, valamint 78. cikke első bekezdésének b) és c) pontjára,
         mivel:

                     (1)

                     A 809/2014/EU bizottsági végrehajtási rendelet (2) 9. cikkének (3) bekezdése értelmében a tagállamoknak minden évben július 15-ig el kell juttatniuk a Bizottságnak a termeléstől függő önkéntes támogatások igazgatása és ellenőrzése vonatkozásában hozott előző naptári évi intézkedésekről szóló jelentést. A tapasztalatok azt mutatják, hogy a jelenlegi integrált igazgatási és kontrollrendszerben elavulttá vált az említett intézkedésekről szóló éves értesítést előíró hatályos követelmény. Az egyszerűsítés érdekében ezt a követelményt célszerű törölni.

                     (2)

                     A 809/2014/EU végrehajtási rendelet 40a. cikke szerinti, monitoring útján végzett ellenőrzések esetében a tagállamok olyan információkhoz jutnak, amelyek a hagyományos helyszíni ellenőrzéseknek alávetett támogatási rendszerek és támogatási intézkedések esetében is jelezhetik a potenciális meg nem feleléseket. Ezeket az információkat célszerű felhasználni a megfelelés ösztönzésére, valamint az irányítási és kontrollrendszerben szereplő adatok pontosságának javítására. Emellett lehetővé kell tenni a kedvezményezettek számára, hogy a pontatlanságok kijavítása és a szankciók elkerülése érdekében módosíthassák egységes kérelmüket, támogatási kérelmüket vagy kifizetési kérelmüket. Az egyszerűsítés és a nagyobb fokú bizonyosság érdekében ennek meg kell jelennie a 809/2014/EU végrehajtási rendelet 11. cikkének (4) bekezdésében.

                     (3)

                     A tapasztalatok alapján a tagállamoknak nagyobb rugalmasságot kell biztosítani a 809/2014/EU végrehajtási rendelet 13. cikkének (1) bekezdésében említett egységes kérelem, támogatási kérelmek vagy kifizetési kérelmek benyújtási határidejének meghatározása terén, hogy jobban figyelembe tudják venni a sajátos körülményeket, különösen a változó éghajlati és időjárási viszonyokat. Ugyanezt a megközelítést kell alkalmazni az említett rendelet 15. cikkének (2) bekezdésében említett módosítások benyújtási határidői esetében is.

                     (4)

                     Amennyiben egy tagállam igényléstől független rendszert alkalmaz, a kedvezményezetteket tájékoztatni kell arról, hogy a támogatás kiszámítása és a közigazgatási szankciók alkalmazása során az összes potenciálisan támogatható állatra kiterjedően figyelembe kell venni a szarvasmarha-, juh- és kecskefélék azonosítási és nyilvántartási rendszerével kapcsolatos meg nem feleléseket. A meg nem felelés eseteit ugyanakkor a 640/2014/EU felhatalmazáson alapuló bizottsági rendelet (3)30. cikkének (4) bekezdésében meghatározott különös szabályok alapján kell értékelni, és a közigazgatási szankciók kiszabásakor az említett rendelet 31. cikkének megfelelően kell eljárni.

                     (5)

                     Mivel előfordulhat, hogy a 809/2014/EU végrehajtási rendelet 33a. cikkének (1) bekezdésében előírt újabb helyszíni ellenőrzések nagyon csekély összegeket érintenek és ugyanakkor aránytalan adminisztratív terhekkel járnak, a tagállamok számára lehetővé kell tenni, hogy korlátozzák az újabb ellenőrzéseknek alávetendő mezőgazdasági termelők sokaságát. E célból a visszafizettetések végre nem hajtására az 1306/2013/EU rendelet 54. cikke (3) bekezdése első albekezdésének a) pontjában meghatározott küszöbértéket alkalmazhatják átlátható és megkülönböztetésmentes referenciaértékként.

                     (6)

                     A tapasztalat azt mutatja, hogy a 809/2014/EU végrehajtási rendelet 40a. cikke szerinti, monitoring útján végzett ellenőrzések fokozatos bevezetése két évnél hosszabb időt vehet igénybe, az érintett terület méretétől vagy a folyamat összetettségétől függően. Ezért hosszabb időt kell biztosítani a tagállamoknak arra, hogy ezen ellenőrzési rendszert fokozatosan a teljes területükön megvalósíthassák.

                     (7)

                     Annak elősegítésére, hogy a tagállamok jobban előkészíthessék a monitoring útján végzett ellenőrzések alkalmazására vonatkozó döntéseiket, több időt kell biztosítani a vonatkozó értesítésekre. Ezért célszerű meghosszabbítani az említett értesítések benyújtási határidejét, mind a támogathatósági feltételek, mind a kölcsönös megfeleltetés ellenőrzésének tekintetében.

                     (8)

                     Az állattartáshoz kapcsolódó támogatási rendszerek keretében végzett helyszíni ellenőrzések eredményessége érdekében biztosítani kell, hogy amennyiben egy tagállam nem ír elő birtokontartási időszakot, vagy a birtokontartási időszak nem határozható meg előre, vagy pedig a birtokontartási időszak a támogatási kérelem vagy kifizetési kérelem benyújtása előtt kezdődik, az ellenőrzéseket abban az időszakban végezzék el, amikor az állatok kifizetésre vagy támogatásra jogosultak. Ezenkívül a 809/2014/EU végrehajtási rendelet 42. cikkének (1) bekezdésében egyértelművé kell tenni, hogy ez a kötelezettség adott esetben az említett rendelet 35. cikke szerinti megnövelt ellenőrzési arány eredményeként végzett helyszíni ellenőrzésekre is vonatkozik.

                     (9)

                     A 809/2014/EU végrehajtási rendeletet ezért ennek megfelelően módosítani kell.

                     (10)

                     Az e rendeletben előírt szabályok lehető legnagyobb hatékonyságának érdekében ezt a rendeletet a 2021. január 1-jén vagy azt követően kezdődő igénylési évekre vagy támogatási időszakokra benyújtott támogatási kérelmekre és kifizetési kérelmekre kell alkalmazni.

                     (11)

                     Az e rendeletben előírt intézkedések összhangban vannak a közvetlen kifizetésekkel foglalkozó bizottság és a Vidékfejlesztési Bizottság véleményével,

               ELFOGADTA EZT A RENDELETET:

            1. cikk
            A 809/2014/EU végrehajtási rendelet a következőképpen módosul:

                        1.

                        A 9. cikk (3) bekezdését el kell hagyni.

                        2.

                        A 11. cikk (4) bekezdése első albekezdése második és harmadik mondatának helyébe a következő szöveg lép:
                        „A kedvezményezetteket kellő időben értesíteni kell az eredményekről, támogatva őket a támogathatósági kritériumok, a kötelezettségvállalások és az egyéb kötelezettségek teljesítésében. A tagállamok a 40a. cikk (1) bekezdése első albekezdésének d) pontjában említett, parcellánkénti előzetes eredményeket felhasználhatják a monitoring útján nem ellenőrzött támogatási programok és támogatási intézkedések előzetes ellenőrzése szempontjából releváns információként. Amennyiben egy tagállam emellett dönt, a 40a. cikk (4) bekezdése nem alkalmazandó az előzetes ellenőrzések kapcsán a kedvezményezetteknek küldendő értesítésekre.”

                        3.

                        A 13. cikk (1) bekezdése első albekezdésének második és harmadik mondatát el kell hagyni.

                        4.

                        A 15. cikk (2) bekezdése a következőképpen módosul:

                                    a)

                                    az első albekezdés helyébe a következő szöveg lép:
                                    „Az (1) bekezdéssel összhangban végrehajtott módosításokról a tagállam által meghatározott határidőig értesíteni kell az illetékes hatóságot.”;

                                    b)

                                    a második albekezdés első mondatát el kell hagyni.

                        5.

                        A 21. cikk (4) bekezdése harmadik albekezdése b) pontjának helyébe a következő szöveg lép:

                                    „b)

                                    a kedvezményezett tudatában legyen annak, hogy a potenciálisan támogatható, de az állatok azonosítási és nyilvántartási rendszerében nem megfelelően azonosított vagy nyilvántartott állat a 640/2014/EU felhatalmazáson alapuló rendelet 31. cikkének értelmében meg nem határozott állatnak minősül, kivéve, ha az említett rendelet 30. cikkének (4) bekezdésében meghatározott különös szabályok vonatkoznak rá.”

                        6.

                        A 33a. cikk (1) bekezdése az alábbi albekezdéssel egészül ki:
                        „A tagállamok dönthetnek úgy, hogy az újabb helyszíni ellenőrzésekből kizárják azokat a kedvezményezetteket, amelyekre olyan összegű korlátozott közigazgatási szankciót rónának ki, amelynek esetében a tagállamoknak az 1306/2013/EU rendelet 54. cikke (3) bekezdése első albekezdésének a) pontja értelmében joguk van a visszafizettetés végre nem hajtása mellett dönteni.”

                        7.

                        A 40a. cikk (3) bekezdése második albekezdésének helyébe a következő szöveg lép:
                        „Az illetékes hatóság határozhat úgy, hogy a monitoring útján végzett ellenőrzéseket az érintett támogatási rendszer vagy támogatási intézkedés tárgyilagos és megkülönböztetésmentes kritériumok alapján kiválasztott területeken tevékenységet folytató kedvezményezettjeire vonatkozóan hajtja végre. Az illetékes hatóság minden egymást követő évben jelentősen bővíti az érintett területeket.”

                        8.

                        A 40b. cikk helyébe a következő szöveg lép:

                           „40b. cikk
                           Értesítések
                           A tagállamok minden naptári év február 1-jéig értesítik a Bizottságot arról, hogy az adott naptári évben monitoring útján végzett ellenőrzések alkalmazása mellett döntöttek, megjelölve a monitoring útján végzett ellenőrzésnek alávetett programokat, intézkedéseket, művelettípusokat és területeket.
                           A Bizottság minden naptári év november 1-jéig mintát bocsát rendelkezésre az említett értesítés megküldése céljából, amely tartalmazza az értesítésben feltüntetendő elemeket.”

                        9.

                        A 42. cikk (1) bekezdése második albekezdésének helyébe a következő szöveg lép:
                        „Amennyiben valamely tagállam meghatározott a 21. cikk (1) bekezdésének d) pontja szerinti időszakot, a 32., 33. és 35. cikkben előírt minimális helyszíni ellenőrzési arány legalább 50 %-át elosztva végzi el az említett időszak alatt az állattartáshoz kapcsolódó támogatási rendszerek, illetve az állatokra vonatkozó támogatási intézkedések esetében. Ha azonban nem alkalmaz birtokontartási időszakot, illetve ha a birtokontartási időszak előre nem határozható meg, vagy a támogatási kérelem vagy a kifizetési kérelem benyújtását megelőzően kezdődik, a 32., 33. és 35. cikkben előírt helyszíni ellenőrzések összességét elosztva kell elvégezni azon az időszakon belül, amely során egy állat után a kifizetés, illetve a támogatás igényelhető.”

                        10.

                        A 70b. cikk helyébe a következő szöveg lép:

                           „70b. cikk
                           Értesítések
                           A tagállamok a monitoring útján végzett ellenőrzések megkezdésének naptári évében február 1-jéig értesítik a Bizottságot arról, ha a 70a. cikk szerinti, monitoring útján végzett ellenőrzések alkalmazása mellett döntöttek.”

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet a 2021. január 1-jén vagy azt követően kezdődő igénylési évekre vagy támogatási időszakokra benyújtott támogatási kérelmekre és kifizetési kérelmekre kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 26-án.

                  a Bizottság részéről

                  az elnök

               Ursula VON DER LEYEN

            (1)  HL L 347., 2013.12.20., 549. o.

            (2)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

            (3)  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).